LidanRubinov/Halacha-QA huggingface dataset:
שאלה: פסיקת הלכה בעצמי: האם אדם שלמד סוגיה בעיון יכול לפסוק הלכה כנגד דעת הראשונים? האם יש חילוק בין לפסוק לעצמו לבין לפסוק לאחרים?
תשובה: צריך להיות בטוחים שגם גדולי ישראל למדו את הסוגיא, ולכן אין זה פשוט ללכת נגד הכרעתם. יש כללים בפסיקה, ולא כל מי שלמד את הסוגיא יכול לעשות כמו שנראה לו ממסקנת הסוגיא.
שאלה: ריכוז ומוטיבציה ביהדות: רציתי לדעת איזה פעולות פיזיות ונפשיות היהדות לימדה על מנת להגיע ללימוד או לפעילות מסוימת במקסימום רצון, ריכוז, התעוררות ואנדרנלין?
תשובה: היהדות מחנכת למידות טובות. אחד מן התנאים המרכזיים ליכולת ריכוז זה הנינוחות ואי הדאגה. היהדות מחנכת לכך שאדם יהי שמח בחלקו ועל ידי כך יהיה שלו. יכולת הרצון תלויה באמונה שלך בכוחותיך. היהדות מחנכת אותנו להאמין בכוחות הגדולים שנטע הקב"ה בנו. אנו מאמינים שהכל תלוי במידות טובות. זה עדיף עשרת מונים על טכניקות חיצוניות ומדיטציות. תיקון המידות זוהי העבודה האמיתית זו העבודה מן השורש.
שאלה: ספרי נחמה ליבוביץ : בעקבות שיחה עם חבר, רציתי לשאול, כיצד עלי להתיחס לספריה ואישיותה של נחמה ליבוביץ? האם יש חשיבות ללימוד בספריה?
תשובה: ספריה מומלצים.
שאלה: החזרת תקע בשבת: אני ישן עם סדין חימום. בשבת התקע טיפה יצא, אבל הסדין עדיין פעל. האם מותר לי להכניס עד הסוף את התקע? יש נפק"מ אם הסדין חימום נכבה, אבל הוא עדיין חם? האם מותר בקיץ בשבת להזיז את המאוורר בלילה כשקר או חם מדי (לעניין "מוקצה")?
תשובה: אין להחזיר את התקע בשבת, אפילו אם הסדין עדיין חם. ומותר להזיז מאוורר למרות שהוא מוקצה, אם חם מדי או קר מדי.
שאלה: תפילה ל המדינה היום?: האם גם היום יש מקום להתפלל ל המדינה?
תשובה: בוודאי, אפילו על מלכות גויים יש להתפלל, קל וחומר על מלכות ישראל, שבעצם קיומה מקיימים מצוות ישוב הארץ, ועל ידה יכולים כל היהודים להתקבץ לארץ ישראל ולקיים את כל המצוות כפי המעלה העליונה של ארץ ישראל.
שאלה: עמידה בתפילה ל המדינה: האם יש מקור למנהג שנוהגים לעמוד בעת התפילה ל המדינה?
תשובה: נוהגים לעמוד משום כבוד הממלכתיות הישראלית. במשך דורות רבים עמדו יהודים בעת אמירת תפילה ל מלכי הגויים ששלטו בהם, וכן להבדיל נוהגים לעמוד לכבוד מלכות בית דוד בעת אמירת "ויברך דוד" שבפסוקי דזמרה, ועומדים עד לאחר שאומרים "ושמת שמו אברהם ומצאת את לבבו נאמן לפניך", מפני שיסוד מלכות בית דוד באברהם אבינו. ועתה ברוך ה' איננו תחת מלכי גויים אלא הריבונות היא של כלל ישראל, שלהם שייכת מדינת ישראל, וכפי שהדבר מתבטא בחוק השבות, ולכבודה של מדינת ישראל אנו עומדים.
שאלה: עמידה בתפילה ל המדינה?: בקשר למה שהרב כתב שבוע שעבר ב"רביבים" שעומדים בתפילה ל המדינה משום כבוד הממלכתיות הישראלית. אני מסכים עם הרב ותמיד עמדתי בעת התפילה עד שחשבתי שזה קצת מוזר במה שראיתי ברוב מקומות שכולם יושבים באמירת יקום פרקן כשמברכים את כל הרבנים ולראשי ישיבות ולכל תלמידיהם, ובעת אמירת "מי שברך. הוא יברך את כל הקהל הקדוש הזה". אם אין לנו כבוד לתורה אז למה יש לנו כבוד למדינת ישראל או לכל מלכי גויים. אם לא נותנים כבוד לקהל הקדוש הזה שבאים להתפלל ועוסקים במצוות אז למה לתת כבוד לממשלת חילונים, האם הם יותר חשובים? אם אין לנו תורה אז אין צורך במדינה. נראה לי שקודם צריך להחשיב את כבוד התורה ואז ייצא מזה לכבד גם את המדינה ששולטת בנו?
תשובה: את התורה מכבדים בכך שקמים בכל עת שפותחים את שנושאים את הספר ואף מחמירים לעמוד בעת שפותחים את הארון. ואת תלמידי חכמים מכבדים במה שקמים לכבודם בעת בעת שהם נכנסים ויוצאים. ובזה מבטאים יותר כבוד, ולכן אל לך לחוש שמא רק את הממלכתיות הישראלית מכבדים ואילו את התורה אין ח"ו מכבדים.
שאלה: שינויים בתפילה ל המדינה: האם יש מקום לשנות משפטים מסוימים בתפילה?
תשובה: התפילה ל המדינה לא נתקנה על ידי אנשי כנסת הגדולה, או על ידי איזה בית דין גדול, ועל כן אין שום מניעה לשנות בתפילה זו מילים מסוימות לפי העניין והשעה. ועל כן מי שאינו רוצה לומר את המשפט: "ושלח אורך ואמתך לראשיה שריה ויועציה ותקנם בעצה טובה מלפניך" יכול לשנות. אבי מורי מציע לומר: "העמד בראשה אנשי חיל יראי אלוקים אנשי אמת שונאי בצע ושלח אורך ואמתך עליהם ותקנם בעצה טובה מלפניך". ויש אומרים שהתפילה תהיה על המדינה בלא התייחסות לראשיה, וכך אומרים: "ושלח לה אורך ואמתך ותקנה בעצה טובה מלפניך". ומכל מקום גם מי שממשיך לומר בנוסח הישן אין בידו עוון, שגם אם הראשים אינם הגונים, מכל מקום אפשר להתפלל עליהם שה' יאיר עליהם את אורו ויתקנם בעצה טובה. וכך גם אנחנו בהר ברכה, פעמים שאמרנו בנוסח המתוקן ופעמים בישן. בשבועות האחרונים הוספנו בנוסח תפילה למתנחלים.
שאלה: תפילה ל המתנחלים: הרב כתב שבשבועות האחרונים הוספתם בנוסח התפילה תפילה ל המתנחלים, מדוע וכיצד?
תשובה: הטעם לכך, מפני שהמתנחלים הם שמוסרים בשנים האחרונות יותר מכל את נפשם על העם והארץ, הן בהיותם אזרחים והן בהיותם חיילים, ועל כן ראוי להתפלל עליהם ביותר. וכך עשינו, בכל מקום שאומרים חיילי צה"ל מוסיפים תחילה את המתנחלים. ודווקא אומרים "מתנחלים" ולא "מתיישבים", וכפי שנאמר (במדבר לג, נד): "והתנחלתם את הארץ". וכך בספר יהושע (יד, א): "ואלה אשר נחלו בני ישראל בארץ כנען". וכך בעוד מקומות. וכך אנחנו אומרים בתפילה ל המדינה: "חזק את המתנחלים ומגני ארץ קדשנו." ובתפילה ל החיילים: "מי שברך אבותינו אברהם יצחק ויעקב, הוא יברך את המתנחלים ואת חיילי צבא ההגנה לישראל, העומדים על משמר ארצנו. ייתן ה' את אויבינו הקמים עליהם נגפים לפניהם. הקב"ה ישמור ויציל את המתנחלים ואת החיילים מכל צרה וצוקה וכו'".
שאלה: הדרכת גבר בחברת היי טק: הנני עובדת בחברת הייטק שרובה חילוניים וגם הדתיים שבה, לא מבינים את בעייתי. במסגרת התפקיד נתבקשתי להדריך גבר, התנאים הם: בחדר סגור. במידה ואסרב, אין לי מושג מה יהיו ההשלכות לגביי עתידי התעסוקתי. זה גם לא מעניין אותי, למרות שבעלי מובטל כרגע. אולם, העניין עקרוני מאד עבורי, ומבחינה צניעותית אינני מוכנה להדריך גבר זר על מחשב, בקירבה קרובה יחסית. מה עליי לעשות?
תשובה: צריך להקפיד שהדלת לא תהיה נעולה למרות שהיא סגורה, ושיהיה חלון דרכו יוכלו לראות את הנעשה בחדר, וכך אין בעיה של ייחוד.
שאלה: בר מצווה בעומר: ילד בר מצווה בספירת העומר (ר"ח סיון). 1. מהן ההלכות המיוחדות למועד זה בהקשר לבר מצווה? (סעודה, ניגונים, ספירת העומר.) 2. האם שייך לברך ברכת שהחיינו כשנכנס למצוות, הבנתי שעל הנחת תפילין לא מברכים, אבל האם רצוי לברך על בגדים חדשים, אם כן, מתי, ביום בר המצווה, ביום הנחת התפילין? 3. שאלה בנושא אחר. במקום עבודתי הפיצו כללים לאזכור פסוקים. על פי כללים אלו, יש לאזכר את הפסוק בספרות. למשל, בראשית, ג, 14. האם רצוי לאזכר את הפסוק באותיות?
תשובה: מתוך פניני הלכה זמנים ג, ט, הלכות ספירת העומר: מותר לקיים סעודות מצווה ולשיר ולרקוד בהן כפי שמקובל כל השנה. למשל, מותר לערוך סעודות ברית מילה, פדיון הבן וסיום מסכת בימי ספירת העומר. ומי שרגיל בסעודות אלו לרקוד ולהשמיע מוזיקה שמחה - רשאי, מפני שזו שמחה של מצווה. וכן לגבי הזמנת נגנים, במקום שרגילים תמיד להזמינם לסעודות מצווה אלה, מותר להזמינם גם בימי האבלות שבספירת העומר. ואף שיש מחמירים בזה, כיוון שמדובר בספק הנוגע למנהג אבלות, הלכה כדברי המקילים. אבל כאשר ממילא לא ברור שרגילים להזמין נגנים, מוטב להימנע מלהזמינם בימים אלו. וכן הדין בסעודת בר מצווה שנערכת באותו היום שבו הבן הגיע למצוות, שמותר לקיימה כפי שרגילים בכל השנה. וכאשר לא ניתן לקיים את מסיבת בר המצווה ביום הגיעו למצוות, מותר לקיים את הסעודה אבל בלא השמעת מוזיקה. ואם יקבעו לסיים מסכת או סדר משניות בתחילת המסיבה, יוכלו להשמיע מוזיקה כפי שהם רגילים בכל שמחת בר מצווה. לגבי "שהחיינו" טוב לברך ביום בר המצווה על בגד חדש. לגבי אזכרת הפסוקים, אין בעיה להזכירם במספר.
שאלה: סרוב לחתן גיורת: בת זוגתי היא גיורת (גיור אורתודוכסי) ואילו אני יהודי מלידה (חילוני). כאשר נגשנו לרבנות המקומית (במקום מגוריה של בת זוגתי) כדי להוציא לבת זוגתי תעודת פנויה ראיין אותנו הרב ותחקר את בת זוגתי בקשר לשמירת מצוות. כיוון שבאנו בהחלטה לא לשקר לרב, הודתה בת זוגתי שאינה מקפידה על קיום מצוות. הרב סירב לחתום על תעודת הפנויה בטענה שאילו חתם הדבר יעיק על מצפונו עד סוף ימיו. בלית ברירה החלטנו להנשא בנישואין אזרחיים. ברשותכם אשאל שתי שאלות: 1) האם החלטתו של הרב היתה סבירה? 2) לאחר נישואין אזרחיים - מה יהיה מעמד הילדים שיוולדו מבחינת היהדות?
תשובה: יהודי גם אם אינו שומר מצות הוא יהודי אך גיורת אם לא קבלה עליה עול מצות ממש, יש בעיה בעצם הגרות אם היא תפסה. ואם היא ספק גם הילדים יהיו ספק יהודים. לגבי החלטת הרב לא אוכל להביע דעה מאחר ולא שמעתי את שיקוליו.
שאלה: מציאה בקניית מצלמה "מחודשת": קניתי דרך האינטרנט מיבואן בארץ מצלימה "מחודשת", הכוונה למוצר שנקנה בעבר בחו"ל נמצא מקולקל נשלח חזרה לחברה עבר שם תיקון ועכשיו נמכר במחיר נמוך יותר. המוצרים האלה מגיעים כך מחו"ל. בתוך המצלמה (שקבלתי בדואר) נמצא כרטיס זכרון שכנראה נשכח שם ע"י הקונים הראשונים בחו"ל, על הכרטיס אין סימנים (שוויו כ250 ש"ח). מה עלי לעשות?
תשובה: כרטיס זכרון זה נמצא בידך באחד משני האפשרויות הבאות. או שקבלת מתנה בכוונה על ידי המוכר (והרי הוא שלך). או שנשכח במצלמה על ידי הבעלים הראשונים. וגם במקרה זה, מכיון שרוב הסיכויים שהבעלים הראשונים אינם יהודים, אינך צריך להשיבו לבעליו הראשונים, והרי הוא שלך. בכבוד רב, הרב יהודה אודסר
שאלה: כשרות מיקרוגל - הבהרה: שאלתי האם מותר בדיעבד לאכול אוכל כשר שחומם במיקרוגל כשר על צלחת פלסטיק שייתכן והיא טרפה, הרב השיב כי אם הצלחת לא הייתה בשימוש ב24 השעות האחרונות האוכל לא נטרף בדיעבד. כשכתבתי שהצלחת טרפה כוונתי הייתה כי בצלחת זו משתמשים לחימום חלב וחימום בשר אחד אחרי השני (ולא חימום של אוכל שאינו כשר). האם הרב התכוון לכך שלא השתמשו בצלחת ב-24 שעות האחרונות בשימוש הגורם להטרפת הצלחת כמו (חימום של בשר ואחר כך חלב) או שגם שימוש כשר (כמו חימום של חלב בלבד) ב-24 שעות האחרונות הוא בעייה? כלומר, אם השתמשו בצלחת ב-24 שעות האחרונות, אך השימוש היה באופן כשר (חימום בשר בלבד או חלב בלבד באותה יממה) - האם מותר לאכול אוכל פרווה שחומם על הצלחת הזו? אם אני לא יודעת אם נעשה שימוש בצלחת ב24 שעות האחרונות? האם ניתן לומר כי הצלחת היא "סתם כלי" שמניחים בהלכה כי לא היתה בשימוש ב24 שעות האחרונות?
תשובה: גם בשר אחרי חלב וכן להפך מטריף את הכלי, אולם בדיעבד אם אוכל התבשל בכלי שאינו בן יומו התבשיל לא נאסר בין בחלב אחרי בשר בין אחרי שניהם. סתם כלי אינו בן יומו אא"כ יש סבירות שבישלו בו תוך 24 שעות.
שאלה: המצוות הקשורות בגידול צאן: יש לי חבר העוסק בגידול כבשים ועיזים. בקשתי לקנות ממנו כמה כבשים, על תנאי שהוא ישמרם אצלו תחת פיקוחו וכו, אך נתעוררה אצלי השאלה "מה עם בכור בהמה". "ומה עם ראשית הגז" ומי יודע עוד למה יש לדאוג? והיות והוא איש "עמך" ואין לסמוך עליו בשמירת פרטי היהדות, אך בכל זאת ענה לי כשפניתי אליו בנושא הבכורה כי רב אחד הדריך אותו וכן הוא עושה שמביא גוי להרים לו הצאן בטרם יולידו. אך באמת היות ומעולם לא התעסקתי בהלכות אלו אשמח לקבל הדרכה ממקור מוסמך. אכן יואיל כבודו לבאר לי איך מסתדרים בזמן הזה בענייני הבכורות. וכן גיליתי שאין לו מושג אודות ראשית הגז. נא לתת הדרכה מלאה בנושא הזה, וכן לכל הנושאים הקשורים לגידול צאן. לבל חס וחלילה אכשל באיסור מה.
תשובה: וברכת ד' יש מספר נידונים הלכתיים בגידול צאן חלקן מה שמנית א. בכור ב. ראשית הגז ג. מרעה (תרו"מ) והאכלה בשבת. ד. לפעמים יש בעיות בחליבה ובייחוד בשבת. ה. פסח האכלת הצאן ונקוי המקום. ו. לאחר שחיטה חיוב זרוע לחיים וקיבה. מכיוון שהנושאים רבים א"א לפרוט אותם בתשובה באי מייל. כדאי ללמוד את ההלכות בשו"ע יו"ד סי' שו-שכג, שלג, ועוד ואם ישארו שאלות אפשר לפנות לקבל הדרכה. בברכת התורה והארץ הרב יהודה הלוי עמיחי
שאלה: התקרבות רוחנית.: בתקופה האחרונה התחזק בי הקשר לבורא והאמונה בו בהמון מובנים אני ממש מרגישה שהוא איתי ומוליך אותי בכל צעד בחיים שלי והמון פעמים מדברת איתו. אך יש לי בעיה יש לי המון מקרים שקשורים ליהדות ואני לא מצליחה להתחבר אליהם וזה ממש מציק לי כמו שיעורי תורה ודברי תורה אני ממש לא מצליחה להתחבר לזה, ולפעמים זה לא מעניין אותי וזה מוזר לי, למשל בדבר הכי קדוש - הכותל - אני ממש אשמח להיות בו אבל זה ממש לא מרגש אותי לראות קיר ענק למרות שאני יודעת שזה השריד היחיד מבית המקדש אני לא מרגישה שם שום קדושה יתירה או התקרבות יותר לבורא מאשר תפילה במקום אחר! רציתי לשאול האם זה לגיטימי למישהי כמוני שכ"כ אוהבת את הקב"ה וכ"כ רוצה להתקרב אליו, ומה אני יכולה לעשות כדי להשתפר בזה בכל המובנים והתחומים?
תשובה: כל כך עושה טוב על הלב לקרוא מכתבים כאלה. בעבודת ה'   אנחנו שואפים להתקדם כל הזמן. ואפילו כשיש ירידות, הן לצורך עליה. לא רק שאין מה לדאוג מכך שאת מרגישה שיש לך המון מה להתקדם, אלא שאם היית מרגישה שכבר אין לך לאן לשאוף   אז היה מקום לדאוג. ככל שמתקדמים יותר, כך רק רואים שיש עוד ועוד למה לשאוף ולעלות. הרצון להתקדם נובע מהנשמה האלוקית שבתוכינו, וככל שאנחנו מסירים יותר את הלכלוכים שמסתירים אותה כך אנחנו חשים אותה יותר, והרצון להתקרב לה' בוער עוד יותר. צריך לשים לב שהרצון להתקדם לא יקפיץ אותנו מדרגות באופן מהיר מידי, לפני שביססנו בעצמנו את המדרגות הקודמות. יש שני מבטים שכדאי תמיד לכלול את שניהם   שמחה על כל מה שכבר התקדמנו, ורצון וכמיהה להתקדם עוד יותר. השמחה אינה רק על מה שהתקדמנו בפועל, אלא גם על עצם הרצון להוסיף ולהתקדם, כי הרצון הוא עומק האישיות של האדם. את ודאי מרגישה כיצד המחשבות על קרבה לה' משפיעות הן עצמן לטובה על האישיות שלך ומחזקות את קרבת ה'. לכן הרצון להתקדם אינו צריך לגרום לתחושה של משהו שמפריע, אלא בדיוק להיפך. כמובן שקרבת ה' לא באה רק על ידי כמיהה וכיסופים. עולם הרצון והתפילה הוא עולם חשוב מאוד אבל גם עולם המעשה, "לתקן עולם במלכות שדי" ולגלות את שם ה' בכל מקום בעולם. לעשות טוב לאדם אחר, לבנות את העולם, וכל מעשה טוב. גם לימוד מקצוע יכול להתחבר לעבודת ה' כשהוא נעשה לשם הקמת בית בישראל, ובמיוחד אם משתמשים בכשרונות שחנן ה' אותנו לשם קידוש שם שמים. לדעתי את צריכה לא להתבלבל מרוב הדברים שאת רוצה להתקדם בהם, אלא לקחת כל פעם דבר מסוים ו'לעבוד' עליו, לאט אבל בטוח. אין פיתרון קסם לכל הדברים אלא דוקא העמל וההשקעה הם אלו שמחברים אותנו באמת אל הדברים. לגבי שיעורי תורה   נורמלי שאת לא מצליחה להתחבר לכל שיעור, ואיני חושב שיש מי שכן מצליח. חכמים אומרים שלכל יהודי יש 'אות' בתורה, החלק שאליו הוא מחובר יותר. לכן את צריכה לבחור את השיעורים שאת כן מרגישה מחוברת אליהם. והאמת היא שלא לכל אחת מתאים ללכת לשיעורים, יש מי ששורש נשמתה קשור יותר ללימוד תורה ויש מי ששורש נשמתה קשור יותר אל דברים אחרים בעבודת ה'. לגבי הכותל המערבי, אני לא רואה בתחושה שלך בעיה. הכותל הוא לא שריד מבית המקדש, אלא שריד של החומה שהקיפה את הר הבית, שבתוכו היה בית המקדש. כיום זהו המקום הקרוב ביותר למקום המקדש אליו אנו יכולים להגיע, ואמרו חכמים "לעולם לא זזה שכינה מכותל המערבי", אבל אין הדבר הופך את הכותל למקום הקדוש ביותר ביהדות, ולכל אחת יש את המקום והאופן שבו קל לה יותר להתקרב לה'. בקיצור, איני רואה כאן בעיה שאת צריכה לפתור, אלא אם כן את חושבת שכך היית מרגישה גם כלפי בית המקדש שיבנה במהרה בימינו. בכל מקרה טוב להוסיף לימוד והתבוננות בענינו של המקדש, ואפשר להתעניין במכון המקדש על חומרי לימוד ופעילויות שהם מארגנים. הרב יעקב כהן
שאלה: לימוד תורה לשמה: כיצד אפשר להגיע ללימוד תורה לשמה?
תשובה: לימוד תורה לשמה זו מדרגה עליונה. ח מחד אמרו מתוך שלא לשמה בא שמה. והכוונה היא שתוך כדי לימוד שלא לשמה יש הארות של לימוד לשמה. הארות האלו יכולות להיות בהבזק שמיד הולך ויכולות להיות ארוכות יותר שיותר נקבעות בנפש. כך שהעצה הראשונה היא ללמוד שלא לשמה. הדרך העיקרית היא לללמוד דברי אמונה ומוסר שבהם מבארים מה ענין התורה ומה מעלותיה של תורה. ככל שנבין ערכה של תורה כך נתקרב ללמוד לשמה. יש להקפיד ללמוד תורה בשמחה והמנע מללמוד מתוך אוירה של תחרות וקנאה. יש להתפלל על כך שיזכה הקב"ה אותנו ללמוד לשמה. זאת ניתן לעשות באמירת ברכות התורה בתפלת אהבה רבה. בתפילת שמונה עשרה ובאמירת ובא לציון. תנסה כמה שיותר להדבק בתלמידי חכמים. הדבקות הטובה ביותר על ידי שימוש ת"ח שחיים עימנו. יש חשיבות לקרוא סיפורים על גדולי ישראל.
שאלה: ברכת שהחיינו לאבל: האם אבל תוך י"ב חודש על אב ואם יכול לברך שהחיינו על טלית חדשה?
תשובה: אם האבל צריך מאד את הטלית אז מותר לו ללבוש אותה ומחויב לברך עליה שהחיינו כמו כל בגד חדש שהאבל צריך אותו. הרב אליהו בספר צרור החיים. הרב יאיר פרייליך.
שאלה: עיסוק בצרכי ציבור על חשבון הבית!: בעלי עסוק בצרכי ציבור לעיתים רבות על חשבון ביתו שלו. לדוגמה למרות שהבטיח לתת יד לשטיפת הבית, רק הגיע אדם להתעניין לפשר דבר מה, במקום לקיים מצוות ואהבת לרעך כמוך באשתו תחילה, הקדיש לאותו אדם זמן יקר. אציין שקשה לי לנקות עקב בעיות גב. כמובן שנאלצתי לנקות בעצמי בבוקר כי בעלי הלך לישון כי ישב עם הנ"ל. אציין שאני גם יוצאת לעבוד.
תשובה: אי אפשר להשיב לשאלתך בלי לשמוע את בעלך. אם בעלך יהיה מוכן להסביר את הנהגתו אוכל לחוות את דעתי. מכל מקום החסדים שעושה בעלך נזקפים גם לזכותך.
שאלה: לאן צריך האדם לשאוף בעולם הזה?: למדתי מספר שנים בישיבה, והחלטתי לבסוף שלא להתפרנס מחינוך והתחלתי ללמוד כלכלה באונברסיטה. מה צריכה להיות שאיפתי בעולם הזה, האם להרוויח כמה שיותר כסף, להגיע להישגים אקדמיים, האם יש כלכלה יהודית? כיצד מפתחים כלכלה יהודית, כיצד הופכים את מערכת הבנקאות, הביטוח, התעשייה, למערכות אמץ וצדק שהתורה נר לרגלם, האם נכתבו ספרים על כלכלה יהודית?
תשובה: שאלותיך יסודיות ודורשות העמקה והרחבה, ועל כן התקשיתי לענות עליהן בקיצור. וכששוב מצאתי את מכתבתך חשבתי בכל זאת להתייחס על קצה המזלג. א. מה צריכה להיות שאיפתו של האדם בעוה"ז? השיב המסילת ישרים להתענג על ה'. ומהי התענגות זו? כל אדם לפי האופי שה' חננו, ילך בדרכי ה', והבחינה לכך, שיכוון לשם שמיים. יש שעיקר מגמתו להיטיב לבריות על ידי פיתוח הכלכלה, ויש שעיקר מגמתו להתעשר ועל ידי כך יוכל לפעול טובות בעולם, וגם יוכל לחיות ברווחה, אבל עיקר מגמתו לפעול טובות על ידי כספו. ויש שהוא מוכשר ויכול לפתח תחום מדעי בעולם, ואם יעשה זאת לשם שמיים, לשם הכרת חכמתו יתברך, (שגם החכמות השונות הם חכמה אלוקית, אמנם חיצונית לעומת חכמת הקודש), ולשם הטבה לבריות, כפי שהקב"ה חפץ בטובם של בריותיו. ויש אנשים רגילים שחיים נכון ומאוזן בעולם הזה, ועוסקים בתורה ובמלאכה, ושמחים עם בת זוגם ומגדלים יחד את ילדיהם לתורה, לחופה ולמעשים טובים, ואשריהם בעולם ובעולם הבא. ב. יש כלכלה יהודית, שעיקר מגמתה לעשות טוב לבריות, וכדי שיהיה באמת טוב צריך צדק ומשפט ואח"כ משלימים את החסר בצדקה וחסד. אמנם לדאבון לבנו, כמעט ולא עסקנו בתחום הכללי של הכלכלה, אלא בעיקר במענה לשאלות פרטיות. מגמתה של תורת ארץ ישראל, להעלות שאלות כלליות ולענות עליהן מתוך התורה. ואז התורה שלמה, ואז יעשה קידוש ה' גדול בעולם. ג. ככל שירבו תלמידי חכמים שגם יעסקו בלימוד כלכלה באופן רחב ומעמיק, כך נדע יותר ולהנחיל את הדרכתה של התורה לעם ישראל ולעולם כולו. ובסוגיות אלו ודומיהם תלוי תיקון העולם. הלוואי ותזכה לתרום את חלקך לתחום הזה.
שאלה: מילואים בהתנדבות?: בזמן הגירוש הודעתי למפקדי שאיני מוכן לשרת. הם לא קראו לי. עתה שמעתי שעושים שוב מילואים ולא זומנתי. יש לי כבר ששה ילדים ולכן אני משרת בהתנדבות. האם כדאי לפנות אליהם ולהביע רצון להמשיך לשרת? ובכלל, מה עושים כנגד ההתדרדרות הקשה של הממשלה, שנראה כאילו רוצה להרוס את כל הטוב שבנינו?
תשובה: לדעתי אין טעם להתווכח על שירות המילואים. אם לפי החוק אתה פטור, מוטב שתשחרר ובוודאי שלא תבקש שיגייסו אותך. אם ח"ו תפרוץ מלחמה תוכל לחזור ולהתנדב, אולם במצב הנוכחי אין טעם להתנדב. מה עושים? יש להשקיע בלימוד תורה, בחינוך הילדים, הרחבת המשפחה וטיפוחה, קירוב רחוקים. חשוב גם שתהיו מבוססים כלכלית, לא כדי לבזבז ח"ו אלא כדי לחסוך כדי לחנך את הילדים ולסייע להם לבנות בתים של תורה ועבודה. בסופו של דבר, הדוגמה האישית הטובה תשפיע על כל הציבור.
שאלה: מים מהדוד בשבת: לא הבנתי את הצד הפיזיקאלי של האיסור. הרי ברור כי אם הדוד כבוי הרי שכל מים שנכנסים אליו אינם מתחממים אלא ההיפך הם מקררים את המים שבתוך הדוד. למרות שהמים החדשים מתחממים הרי עיקר פעולתם היא קירור המים הקיימים. ברור מבחינה חשמלית-פיזיקאלית כי מקור החום לא קיים למעשה. מאחר ואלו לא מתחממים שוב שהרי גוף החימום כבוי. וככל שיוסיף מים קרים כך יתקררו יותר המים החמים ולא יחוממו המים הקרים ואם כך אכן הדבר הרי שלא צריך שיהיה שום איסור בעניין?
תשובה: אכן המים החמים יתקררו מעט, אלא שלעומתם המים הקרים יתחממו. השאלה לאיזה חום יגיעו המים אחר הכנסת הקרים. אם יגיעו לחום שהיד סולדת בו, נמצא שהמים הקרים נתבשלו, ואף שהחמים נתקררו הם עדיין בחום של מים מבושלים.
שאלה: התניית מתן "תעודת הכשר" - בהגבלת מחיר  רווח: כיון שמתקרב חג הפסח, ועכשיו הזמן שהבדצ"ים מכינים מלאי של בשר קפוא מיובא, שאלתי, מה דעת הרבנים על הטלת מגבלה (למשל תוספת מחיר מכסימאלית של 10 - כמחיר גג ) שתמנע הפקעות מחירים הן מצד הסוחרים, והן מצד מעניקי הכשרויות השונות (למה קילו בשר צריך לעלות 26 ש"ח ויותר?) הרי לא רק הסוחר אשם בעוול הזה? מה דעת הרבנים לעשות, נגד ה"עושק" הזה? הרי חלק גדול מהציבור שמקפיד לקנות רק "חלק", הוא ציבור של אברכי כולל, ועל גבם מנסים "לעשות קופה".
תשובה: אתה צודק, ולכן אני מציע שתכתוב מכתב לרבנות הראשית ולבד"צים שיתנו את דעתם על זה, משום שכוחו של רב מקומי חלש מאוד בנושא זה.
שאלה: קטן שהדליק מיחם בשבת: אם ילד מתחת בן שש ומטה כבה והדליק מיחם בשבת, מותר לשתות מן המים הללו אח"כ בשבת?
תשובה: מותר לשתות מהמים הללו בשבת משום שכל עוד זה רותח אין בישול אחר בישול לכל השיטות וגם אין בעיה של מעשה שבת כי הילד הזה אפילו לא בגדר מתעסק שפטור. הרב יאיר פרייליך.
שאלה: ייחוד ואוטיסט: האם אוטיסט יכול לסתור ייחוד? ואם ייחוד עם אוטיסטית נחשב ייחוד?
תשובה: אוטיסט יכול להוציא מכלל ייחוד, רק אם הוא מבין את משמעות הדברים, אבל אם הוא לא מבין, אזי אין ביכולתו לפטור בעיה של ייחוד. ואסור להתייחד עם אוטיסטית.
שאלה: סחיטה בשבת בלימון ותמצית תה: 1. האם מותר בשבת לסחוט לימון לתוך קערה כשכף היד מסננת את הגרעינים או לחילופין עם מסננת ממש? 2. האם מותר לסחוט לימון לתוך כוס ריק על מנת לשתותו? 3. האם מותר לסחוט את תמצית התה המונחת בתוך הכוס ע"י הכפית או ע"י היד?
תשובה: מותר לסחוט לימון רק לתוך אוכל כגון לסלט. וה"ה לסחיטת תמצית תה.
שאלה: מתי מגיע הזמן לגנוז?: אני משמש כמש"ק דת בבסיס צבאי יש ברשותינו המון סידורים חלקם קרועים במקצת, וחלקם יותר. רציתי לדעת מהו הגבול של הבלאי ממנו יש לגנוז ספר, אציין כי הסידורים שייכים כמובן לצבא.
תשובה: כאשר ספר יצא מכלל שימוש יש לגונזו.
שאלה: כבוד ת"ח מול כיבוד הורים: הרב ענה שיש חובה למחות כנגד ביזוי ת"ח, ואף (או ביחוד) בפרהסיא. ברצוני לשאול האם חובה זו היא גם כלפי אבי או סבי (כמובן בדרכי נועם ומתוך כבוד), כלומר במילים אחרות- האם כבוד התורה ולומדיה דוחה כיבוד אב ואם (אולי משום הסברא שנאמרה בשבת- שאני והוא חייבים בכבודו). אם זה דוחה ואם לא, מדוע? מה הסברא?
תשובה: אם הוריו של אדם מבזים תלמידי-חכמים, הרי שיש למחות על הביזוי, כמו על כל עבירה שהם עוברים. רק צריך להקפיד מאוד על כבודם, וכפי שמובא בהלכה, שלא יאמר מפורשות אלא יאמר בצורה עקיפה, לדוגמא: "הרי למדנו ש.".
שאלה: תיקון הכללי בלילה: האם מותר לקרוא תיקון הכללי בלילה?
תשובה: תיקון הכללי הוא אמירת פרקי תהילים וזוהי כנראה סיבת השאלה, היות וידוע כי רצוי לקרוא תורה שבעל פה בלילה ולא תורה שבכתב. אמנם ידוע כי פרקי תהילים משמשים גם כתפילה ולא רק כספר לימוד, ועל כן במסגרת של אמירת תפילה אנו אומרים תהילים גם בלילה (כמו שיר למעלות בתפילת ערבית ועוד). היות ותיקון הכללי נחשב לתפילה ובקשת רחמים לתיקון חטאים אין לענ"ד חשש לאומרו בלילה ורק אם אפשר לקוראו ביום יש להעדיף. מה עוד שתפילה ביום חשובה יותר מתפילה בלילה.
שאלה: איסור חמץ בטבל: הגמרא בפסחים ל"ה ע"ב אומרת שלפי רבי שמעון הסובר: אין איסור חל על איסור, אם ניקח עיסה של טבל ונאפה ממנה לחם חמץ, לא יחול איסור החמץ על הלחם הזה. ושאלתי היא: האם איסור החמץ לא חל דוקא באכילה? מה לגבי בל יראה ובל ימצא? האם גם שם נאמר שאינו עובר בגלל שאין איסור חל על איסור?
תשובה: איסור אכילת חמץ לא יחול על עיסת טבל, מפני שהוא כבר אסור באכילה מפני איסור טבל. אבל איסורי "בל יראה ובל ימצא" יחולו, מפני שזהו לא איסור אכילה אלא איסור אחר המיוחד לחמץ, והוא יכול לחול על העיסה. הכלל הוא ששני איסורים שווים לא יכולים לחול על אותו חפץ (העיסה), אבל איסור מסוג אחר לגמרי יכול לחול.
שאלה: משככי כאבים לחולה סופני: מה יחס ההלכה לסוגיית מתן משככי כאבים לחולה סופני, בידיעה כי הדבר עשוי לזרז את מותו?
תשובה: אסור לעשות כל פעולה המזרזת את מותו של האדם, ולכן יתנו חומרים מטשטשים או משככי כאבים אחרים.
שאלה: זוגיות- לחכות או לא לחכות: אני לא מוצאת בזוגיות את האדם הנכון. עד לא מזמן היה לי קשר עם מישהו במשך כמעט שנה והיה פסק זמן בינינו בגלל שהוא לא יציב, הוא כל הזמן רוצה קשר ולא רוצה קשר, אני כן רוצה קשר איתו. הוא לא רוצה לאבד אותי אך אני לא מוכנה לשבת לחכות עד שיחליט הקשר רציני או לא. רציתי לדעת עם יש משהו שמפריד בינינו או שכנראה הוא לא הזיוג שלי ובגלל זה יש ביניינו קשיים?
תשובה: עצתי לך להעמיד אותו במבחן רצינות ולקבוע לו זמן (שבוע -שבועיים) להחליט סופית אם הוא באמת מעוניין בקשר אז להתארס ולקבוע מועד לחתונה. ולא - נתקי את הקשר ומחקי אותו מזכרונך.
שאלה: רטיבות בית משותף : בקיר החיצוני של הבנין התגלתה בעיה שגורמת לרטיבות באחת מדירות הבנין. האם תיקון הקיר הוא באחריות כל הדיירים או באחריות הדירה בה גובל הקיר?
תשובה: על פי חוקי המדינה קירות חיצוניים של בית משותף נמצאים באחריות (ובעלות) של כל דיירי הבניין. מטעם זה חוזי המכירה והשכירות של הבתים נעשים על דעת כן, ואם כן גם לפי ההלכה בכל תיקון הנדרש לקיר כזה, כל הדיירים צריכים לשאת בהוצאה. בכבוד רב הרב יהודה אודסר
שאלה: קריאת מגילה בשיכרות: האם מותר להיות בקריאת המגילה שיכור?
תשובה: הקורא את המגילה והוא שיכור, לא יצא ידי חובתו.
שאלה: האם מותר לשקר לענק?: בכיתתנו משחקים את משחק הגמד והענק. לכל ילד יש ענק, והוא נותן לו דברים. לכל ילד יש גם גמד, שמביא לו דברים. הרעיון הוא עידוד נתינה, בלי שהמקבל יודע מה הוא מקבל, ובפורים מגלים מי הוא הגמד (הגמד נותן את משלוח המנות לענק). האם מותר לשקר לענק שלי אם הוא גילה? א. אם שיקרתי ואני מתכוון לעשות תשובה אבל אני עוד מחכה. האם ראוי לחכות? ב. האם מותר לשקר במצב כזה?
תשובה: אל תדחה את עשיית התשובה, ואם זה משחק שגורם לך לשקר, אל תשחק את המשחק הזה, שגם אם זה מעודד נתינה, אין זה מתיר לשקר.
שאלה: עליית כהן ולוי: לגבי עליות לתורה, עלתה סוגיה בבית הכנסת, ורציתי לשאול לגבי מספר מצבים אפשריים : 1. כהן נמצא ולוי לא נמצא למה ישראל אינו יכול לעלות במקום לוי? 2. לוי נמצא אך כהן לא נמצא מדוע לוי אינו יכול לעלות בשני, הרי בראשון עולה ישראל במקום כהן, ואם זה אפשרי אז שלוי יעלה בשני?
תשובה: ההלכה היא שכאשר כהן עולה ראשון ישראל עולה שלישי, וכאשר אין כהן נתפרדה החבילה והלוי אינו עולה כשני, כדי שלא יטעו ויחשבו שישראל שעלה ראשון הוא כהן.
שאלה: דיני שבע ברכות למתחתנים בראש חודש אייר: מה הדין לגבי מוזיקה ושירה וריקודים, האם נכון להימנע לאכול בעשרה עם החתן וכלה ביום הזכרון לחללי צה"ל, והאם יש מגבלות אחרות?
תשובה: בימי ספירת העומר, אף-על-פי שהחתונה היתה בראש-חודש, אין להשתמש בכלי נגינה בסעודות שבימי השבע ברכות, וכן אין לרקוד. אבל מותר לשיר בפה.